نسخة الفيديو النصية
أوجد مساحة سطح هذا المنشور الموضَّح لأقرب جزء من عشرة.
هنلاحظ إنه معطى في السؤال منشور أبعاده اتناشر ملليمتر، وتمنية ملليمتر، وستة ملليمتر. ومطلوب إني أجيب مساحة سطح المنشور. في البداية، هكتب قانون مساحة السطح. مساحة سطح المنشور تساوي مجموع مساحات أوجهه الخمسة. هنلاحظ إنه المنشور بيتكوّن من وجهين على شكل مثلث، وتلات أوجه على شكل مستطيل. هنفترض إنه المستطيل الخلفي ده مستطيل رقم واحد. والمستطيل العلوي ده مستطيل رقم اتنين. والمستطيل السفلي ده مستطيل رقم تلاتة.
وبكده أقدر أقول: إنه يعني هتساوي اتنين في مساحة المثلث، زائد مستطيل واحد، زائد مستطيل اتنين، زائد مستطيل تلاتة. يعني هتساوي اتنين في … مساحة المثلث نصّ، في طول القاعدة اللي هو اتناشر ملليمتر، في الارتفاع اللي هو ستة ملليمتر. يعني نصّ في اتناشر في ستة.
زائد مساحة مستطيل رقم واحد. بما إنه مساحة المستطيل هيساوي الطول في العرض. إذن … إذن مستطيل واحد مساحته تمنية في ستة. زائد مساحة مستطيل رقم اتنين. مستطيل رقم اتنين … العرض موجود، لكن الطول مجهول. وبكده عشان نجيب طول مستطيل رقم اتنين، هنستخدم فيثاغورس. لأنه عبارة عن وتر في المثلث اللي أبعاده ستة ملليمتر واتناشر ملليمتر. وبكده أقدر أقول: إن طول المستطيل اتنين هيساوي الجذر التربيعي لاتناشر تربيع زائد ستة تربيع. يعني هيساوي الجذر التربيعي لمية أربعة وأربعين زائد ستة وتلاتين. يعني هيساوي الجذر التربيعي لمية وتمانين. وبكده هنعوّض عن طول مستطيل رقم اتنين بالجذر التربيعي لمية وتمانين، في العرض اللي هو تمنية.
زائد مستطيل رقم تلاتة، اللي هي أبعاده اتناشر وتمنية ملليمتر. يعني اتناشر في تمنية.
هنلاحظ إنه مطلوب في السؤال إني أجيب مساحة المنشور لأقرب جزء من عشرة. وبكده لمّا هنحسب على الآلة الحاسبة، هنقِل العدد لأقرب جزء من مائة، وبعدين أقرَّبه لأقرب جزء من عشرة. يعني هيساوي تلتمية تلاتة وعشرين وتلاتة وتلاتين من مية. لمّا نقرَّبه لأقرب جزء من عشرة هيساوي تقريبًا تلتمية تلاتة وعشرين وتلاتة من عشرة ملليمتر تربيع. وهي دي مساحة سطح المنشور.